CELEX: 32017R2383
Language: mt
Date: 2017-12-19 00:00:00
Title: Regolament ta' Implimentazzjoni tal-Kummissjoni (UE) 2017/2383 tad-19 ta' Diċembru 2017 li jestendi d-deroga mir-Regolament tal-Kunsill (KE) Nru 1967/2006 dwar id-distanza minima mill-kosta u l-fond minimu tal-baħar għall-bastimenti tat-tkarkir “volantina” fl-ibħra territorjali tas-Slovenja

20.12.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 340/32
            
         REGOLAMENT TA' IMPLIMENTAZZJONI TAL-KUMMISSJONI (UE) 2017/2383
   tad-19 ta' Diċembru 2017
   li jestendi d-deroga mir-Regolament tal-Kunsill (KE) Nru 1967/2006 dwar id-distanza minima mill-kosta u l-fond minimu tal-baħar għall-bastimenti tat-tkarkir “volantina” fl-ibħra territorjali tas-Slovenja
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1967/2006 tal-21 ta' Diċembru 2006 dwar miżuri ta' ġestjoni għall-isfruttament sostenibbli ta' riżorsi tas-sajd fil-Baħar Mediterran (1), u b'mod partikolari l-Artikolu 13(5) tiegħu,
   Billi:
   
               (1)
            
            
               L-Artikolu 13(1) tar-Regolament (KE) Nru 1967/2006 jipprojbixxi l-użu ta' tagħmir irmunkat sa tliet mili nawtiċi mill-kosta jew sa livell ta' fond ta' 50 metru meta dak il-fond jintlaħaq 'il ġewwa minn dik id-distanza mill-kosta.
            
         
               (2)
            
            
               Meta xi Stat Membru jitlobha, il-Kummissjoni tista' tippermetti deroga mill-Artikolu 13(1) tar-Regolament (KE) Nru 1967/2006, diment li jintlaħqu għadd ta' kundizzjonijiet stabbiliti fl-Artikolu 13(5) u (9).
            
         
               (3)
            
            
               Fit-8 ta' Frar 2013, il-Kummissjoni waslitilha talba mingħand is-Slovenja għal deroga mill-ewwel subparagrafu tal-Artikolu 13(1) tar-Regolament (KE) Nru 1967/2006, għall-użu ta' bastimenti tat-tkarkir “volantina” fl-ilmijiet territorjali tas-Slovenja, f'anqas minn 50 metru fond, fiż-żona bejn 1,5 u 3 mili nawtiċi mill-kosta.
            
         
               (4)
            
            
               Id-deroga mitluba mis-Slovenja kkonformat mal-kundizzjonijiet stabbiliti fl-Artikolu 13(5) u (9) tar-Regolament (KE) Nru 1967/2006 u ngħatat sat-23 ta' Marzu 2017 bir-Regolament ta' Implimentazzjoni tal-Kummissjoni (UE) Nru 277/2014 (2).
            
         
               (5)
            
            
               Fl-20 ta' Ġunju 2016, il-Kummissjoni waslitilha talba mingħand is-Slovenja biex testendi d-deroga għal wara t-23 ta' Marzu 2017. Is-Slovenja pprovdiet informazzjoni aġġornata li tiġġustifika l-estensjoni tad-deroga, fid-dawl tar-rekwiżiti tar-Regolament (KE) Nru 1967/2006. It-talba tkopri l-bastimenti b'esperjenza fis-sajd ta' aktar minn ħames snin u li joperaw skont pjan ta' ġestjoni adottat mis-Slovenja fit-13 ta' Frar 2014 (3) skont l- Artikolu 19(2) tar- Regolament (KE) Nru 1967/2006. Dawk il-bastimenti jinsabu f'lista li ntbagħtet lill-Kummissjoni skont ir-rekwiżiti tal-Artikolu 13(9) tar-Regolament (KE) Nru 1967/2006.
            
         
               (6)
            
            
               Il-Kumitat Xjentifiku, Tekniku u Ekonomiku għas-Sajd (STECF) ivvaluta d-deroga mitluba mis-Slovenja u l-abbozz relatat mal-abbozz tal-pjan ta' ġestjoni fil-52 sessjoni plenarja tiegħu li saret mill-4 sat-8 ta' Lulju 2016.
            
         
               (7)
            
            
               Fid-dawl ta' evalwazzjoni tal-STECF, is-Slovenja ppreżentat lill-Kummissjoni dejta xjentifika u rapporti addizzjonali fis-7 ta' Settembru 2016 u, fis-27 ta' Diċembru 2016, ippreżentat pjan ta' ġestjoni aġġornat.
            
         
               (8)
            
            
               L-STECF ivvaluta d-deroga mitluba mis-Slovenja u d-dokumenti addizzjonali matul l-54 sessjoni plenarja tiegħu li saret mis-27 sal-31 ta' Marzu 2017. L-STECF enfasizza l-ħtieġa għal kjarifiki dwar ir-rekord ta' bastimenti awtorizzati, l-irkaptu tas-sajd użat u l-qabdiet inċidentali. Is-Slovenja pprovdiet kjarifiki xierqa lill-Kummissjoni u żgurat l-iżvilupp ta' studju xjentifiku addizzjonali dwar il-qabdiet u l-isforzi biex tiżdied is-selettività tal-irkapti.
            
         
               (9)
            
            
               Id-deroga mitluba mis-Slovenja tikkonforma mal-kundizzjonijiet stabbiliti fl-Artikolu 13(5) u (9) tar-Regolament (KE) Nru 1967/2006.
            
         
               (10)
            
            
               B'mod partikolari, hemm limitazzjonijiet ġeografiċi speċifiċi, peress li l-ibħra territorjali tas-Slovenja fl-ebda punt ma jilħqu l-fond ta' 50 metru. Fl-assenza ta' deroga, il-bastimenti tat-tkarkir “volantina” jistgħu għalhekk joperaw biss lil hinn minn 3 mili nawtiċi mill-kosta, fejn iż-żoni tas-sajd huma limitati b'mod sinifikanti minn żona dedikata għal rotot ta' navigazzjoni kummerċjali.
            
         
               (11)
            
            
               Il-pjan ta' ġestjoni jistabbilixxi d-definizzjonijiet rilevanti kollha dwar is-sajd ikkonċernat u jiggarantixxi li fil-ġejjieni mhux se jiżdied l-isforz tas-sajd, peress li l-awtorizzazzjonijiet tas-sajd se jinħarġu biss lit-12-il bastiment speċifikati li huma diġà awtorizzati li jistadu mis-Slovenja.
            
         
               (12)
            
            
               Is-sajd bit-tkarkir “volantina” ma jistax isir b'irkaptu ieħor, m'għandu l-ebda impatt sinifikanti fuq l-ambjent tal-baħar, inklużi ħabitats protetti, u ma jinterferixxix ma' rkaptu ieħor li mhux tat-tkarkir, mtielaq jew xbieki simili rmunkati.
            
         
               (13)
            
            
               Id-deroga mitluba mis-Slovenja taffettwa għadd limitat ta' 12 il-bastiment. In-numri ta' reġistrazzjoni ta' dawn il-bastimenti huma speċifikati fil-pjan ta' ġestjoni.
            
         
               (14)
            
            
               L-attivitajiet tas-sajd ikkonċernati jissodisfaw ir-rekwiżiti tal-Artikolu 4(1) tar-Regolament (KE) Nru 1967/2006 li, permezz ta' deroga, jippermetti s-sajd 'il fuq mill-ħabitati protetti jekk is-sajd isir mingħajr ma jintmess il-qiegħ tal-algi skont ċerti kundizzjonijiet.
            
         
               (15)
            
            
               Id-deroga mitluba hija konformi mal-Artikolu 8(1)(h) tar-Regolament (KE) Nru 1967/2006 peress li tirrigwarda lill-bastimenti tat-tkarkir li joperaw b'malji b'daqs mhux iżgħar minn 40 mm.
            
         
               (16)
            
            
               L-attivitajiet tas-sajd ikkonċernati jissodisfaw ir-rekwiżiti tal-Artikolu 9(3) tar-Regolament (KE) Nru 1967/2006. Il-bastimenti tat-tkarkir “volantina” ma timmirax iċ-ċefalopodi.
            
         
               (17)
            
            
               Il-pjan ta' ġestjoni Sloven jinkludi miżuri għall-monitoraġġ tal-attivitajiet tas-sajd, kif stipulat fit-tielet subparagrafu tal-Artikolu 13(9) tar-Regolament (KE) Nru 1967/2006 u fl-Artikoli 14 u 15 tar-Regolament tal-Kunsill (KE) Nru 1224/2009 (4)
               
            
         
               (18)
            
            
               Għaldaqstant, id-derogi mitlubin għandhom jingħataw.
            
         
               (19)
            
            
               Is-Slovenja għandha tirrapporta lill-Kummissjoni fi żmien xieraq u skont il-pjan ta' monitoraġġ stipulat fil-pjan ta' ġestjoni Sloven.
            
         
               (20)
            
            
               It-tul taż-żmien tad-deroga għandu jibda jiġi limitat biex ikunu jistgħu jittieħdu fil-pront il-miżuri ta' ġestjoni korrettivi jekk ir-rapport lill-Kummissjoni juri qagħda ħażina ta' konservazzjoni tal-istokk sfruttat filwaqt li jkun hemm skop biex titjieb il-bażi xjentifika għal pjan aħjar ta' ġestjoni.
            
         
               (21)
            
            
               Minħabba li d-deroga mogħtija mir-Regolament (UE) Nru 277/2014 skada fit-23 ta' Marzu 2017, dan ir-Regolament għandu japplika mill-24 ta' Marzu 2017.
            
         
               (22)
            
            
               Il-miżuri previsti f'dan ir-Regolament huma skont l-opinjoni tal-Kumitat dwar is-Sajd u l-Akkwakultura,
            
         ADOTTAT DAN IR-REGOLAMENT:
   Artikolu 1
   Deroga
   L-Artikolu 13(1) tar-Regolament (KE) Nru 1967/2006 ma għandux japplika fl-ilmijiet territorjali tas-Slovenja, irrispettivament mill-fond, bejn 1,5 u 3 mili nawtiċi mill-kosta, għal bastimenti tat-tkarkir “volantina” li jintużaw minn bastimenti:
   
               (a)
            
            
               li għandhom numru ta' reġistrazzjoni msemmi fil-pjan ta' ġestjoni Sloven adottat mis-Slovenja skont l-Artikolu 19(2) tar-Regolament (KE) Nru 1967/2006.
            
         
               (b)
            
            
               għandhom esperjenza fis-sajd ta' aktar minn ħames snin u fil-ġejjieni mhux se jiżdied l-isforz tas-sajd eżerċitat; kif ukoll
            
         
               (c)
            
            
               li jkollhom awtorizzazzjoni għas-sajd u li joperaw skont pjan ta' ġestjoni.
            
         Artikolu 2
   Il-pjan ta' monitoraġġ u r-rappurtar
   Is-Slovenja għandha tikkomunika lill-Kummissjoni, fi żmien tliet snin wara d-dħul fis-seħħ ta' dan ir-Regolament, rapport imfassal skont il-pjan ta' monitoraġġ stabbilit fil-pjan ta' ġestjoni msemmi fl-Artikolu 1.
   Artikolu 3
   Id-dħul fis-seħħ u l-perjodu ta' applikazzjoni
   Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Għandu japplika mill-24 ta' Marzu 2017 sas-27 ta' Marzu 2020.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, id-19 ta' Diċembru 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 36, 8.2.2007, p. 6.
   
      (2)  Ir-Regolament ta' Implimentazzjoni tal-Kummissjoni (UE) Nru 277/2014 tad-19 ta' Marzu 2014 li jidderoga mir-Regolament tal-Kunsill (KE) Nru 1967/2006 dwar id-distanza minima mill-kosta u l-fond minimu tal-baħar għall-bastimenti tat-tkarkir “volantina” fl-ibħra territorjali tas-Slovenja (ĠU L 82, 20.3.2014, p. 1)
   
      (3)  Id-Deċiżjoni Nru 34200-2/2014/4 tat-13.2.2014.
   
      (4)  Ir-Regolament tal-Kunsill (KE) Nru 1224/2009 tal-20 ta' Novembru 2009 li jistabbilixxi sistema Komunitarja ta' kontroll għall-iżgurar tal-konformità mar-regoli tal-Politika Komuni tas-Sajd, li jemenda r-Regolamenti (KE) Nru 847/96, (KE) Nru 2371/2002, (KE) Nru 811/2004, (KE) Nru 768/2005, (KE) Nru 2115/2005, (KE) Nru 2166/2005, (KE) Nru 388/2006, (KE) Nru 509/2007, (KE) Nru 676/2007, (KE) Nru 1098/2007, (KE) Nru 1300/2008, (KE) Nru 1342/2008 u li jħassar ir-Regolamenti (KEE) Nru 2847/93, (KE) Nru 1627/94 u (KE) Nru 1966/2006 (ĠU L 343, 22.12.2009, p. 1).